എയിംസ്: മലബാര് ചേംബര് കേന്ദ്രമന്ത്രിക്ക് നിവേദനം നല്കി കോഴിക്കോട്: ആള് ഇന്ത്യ ഇന്സ്റ്റിറ്റ്യൂട്ട് ഓഫ് മെഡിക്കല് സയന്സിന്റെ കേന്ദ്രം മലബാര് ആസ്ഥാനമായി കോഴിക്കോട് സ്ഥാപിക്കണമെന്ന് ആവശ്യപ്പെട്ട് മലബാര് ചേംബര് കേന്ദ്ര വിദേശ കാര്യ പാര്ലിമെന്ററി സഹമന്ത്രി വി.മുരളീധരന് നിവേദനം നല്കി. കോഴിക്കോട് റെയില്വേ സ്റ്റേഷന്, ബേപ്പൂര് തുറമുഖം, ഹൈസ്പീഡ് റെയില്വേ കോറിഡോര്,കോവിഡ് സാഹചര്യത്തില് തിരിച്ചുപോകാന് കഴിയാത്ത വിദേശ മലയാളികളുടെ പ്രശ്നങ്ങള് ഉള്പ്പടെയുള്ള വിഷയം നിവേദനത്തില് ഉള്പ്പെടുത്തി ചര്ച്ച ചെയ്തു. ഇതുസംബന്ധിച്ച് വിശദമായ ചര്ച്ചയ്ക്ക് സെപ്റ്റംബര് ആദ്യ വാരം ദല്ഹിയില് ചര്ച്ചയ്ക്ക് ചേംബറിനെ ക്ഷണിച്ചതിനെ തുടര്ന്ന് പോകാന് തീരുമാനിച്ചതായി പ്രസിഡന്റ് കെ.വി.ഹസീബ് അഹമ്മദ് അറിയിച്ചു. നിവേദക സംഘത്തില് സെക്രട്ടറി എം. എ. മെഹബൂബ്, വൈസ് പ്രസിഡന്റ് നിത്യാനന്ദ് കമ്മത്ത്, എ.പി.എം.മുബഷിര്, മുന് പ്രസിഡന്റ് എ. ശ്യാം സുന്ദര് എന്നിവര് പങ്കെടുത്തു.